Jesper Petersen (S), 2024-11-27:
Formålet med lovforslaget her er at øge gennemsigtigheden i varmesektoren gennem en række tiltag, der skaber mere transparens om varmevirksomhedernes omkostninger og prisniveauer for både myndigheder og forbrugere.
Lovforslaget implementerer tiltag fra det, der hedder opfølgende aftale i forbindelse med klimaaftale om grøn strøm og varme 2022, som hovedparten af Folketinget er med i, og lovforslaget er samtidig en opfølgning og en reaktion på Rigsrevisionens beretning om tilsyn med aftaler i forsyningssektoren fra juni 2024.
Lovforslaget indeholder indførelse af et prisloft eller måske rettere sagt et prisbenchmark på forbrugerpriserne på fjernvarme; at bestyrelsen i fjernvarmeselskaber skal indeholde mindst to uafhængige bestyrelsesmedlemmer; en afklaring af forholdene vedrørende termonet, herunder at kommunerne på vilkår som såkaldt tilknyttet virksomhed kan medvirke til lokale termonet; og endelig en indførelse af tilsyn med markedsmæssighed.
Fjernvarme er den mest udbredte opvarmningskilde i Danmark.
To tredjedele af danske husstande har i dag fjernvarme.
Det er positivt, og Socialdemokratiet ønsker som udgangspunkt yderligere udrulning af fjernvarme, hvor det er rentabelt.
Udbredelsen af fjernvarme har været med til at udfase både olie- og gasfyr mange steder og dermed også at reducere udledningen af CO 2 fra varmesektoren.
Den store udrulning og den stærke position på det her område medfører også et stort ansvar.
Lovforslaget her skal bidrage til mere gennemsigtighed i varmesektoren.
Der indføres et prisloft på forbrugerprisen på fjernvarme.
Det er ikke et prisloft i sådan traditionel økonomisk forstand, men en mekanisme til at sammenligne fjernvarmeprisen med prisen på alternativer.
Er der selskaber, der ligger over prisloftet over en 3-årig periode, skal det fremgå for forbrugerne, og selskaberne skal søge at nedbringe prisen.
Vi indfører og gør det her for at sikre forbrugerne og give dem en mulighed for at vælge en alternativ varmekilde.
Det er så her vigtigt, at man som forbruger kender og husker hele billedet – skulle man komme i den situation, der vil være en konsekvens af forslaget – nemlig det billede, at der jo er lokale forskelle på fjernvarmeselskabernes forudsætninger, og at den konkrete valgsituation, skulle det komme så vidt, også indebærer prisen på at træde ud af fjernvarmen.
Ministeriet forventer, at tiltagene her vil ende med at medføre en besparelse for forbrugerne på 9 mio. kr.
Det andet element om, at der fremover skal sidde mindst to uafhængige medlemmer i bestyrelsen i de kommunale fjernvarmeselskaber, skal bidrage til at styrke ledelsen af selskaberne.
Det vil være et tilsyn, som vi kender det fra elområdet, og som skal sikre, at prissætningen i større aftaler inden for sektoren sker til markedsmæssigt korrekte priser, og dermed altså at varmekunderne ikke betaler for høje priser, hvad Rigsrevisionen ellers har påpeget at der er risiko for.
Det fjerde element vedrører termonet, der i ministeriets definition er et kollektivt jordvarmeanlæg.
Lovforslaget afklarer stillingen for termonet, der jo har været uklar i en periode.
Lovforslaget giver kommunerne mulighed for at gå med ind og rådgive, etablere og drive termonet på vilkår som såkaldt tilknyttet virksomhed, altså at der for at mindske risikoen er en adskillelse i forhold til kommunens øvrige drift og til den øvrige drift af et kommunalt fjernvarmeselskab, men at der dog åbnes for nogle muligheder for, at kommunerne kan gå ind og bidrage på det her område og på de steder, hvor det vil være relevant at arbejde med og etablere termonet.
Vi synes, det er gode tiltag at tage, og indgår jo som den øvrige regering og de mange andre partier i de her aftaler og støtter lovforslaget og håber på at kunne bringe det godt igennem Folketingets behandling.